Елин Пелин
Звяр нечуван

chitanka.info

В някое селце планинско,

там, в едно кътче градинско

една ряпа изпращяла —

с един морков си играла.

Отстрани пък зелки бели

гледали ги и се смели.

Но отнейде прелетял

заек бързи и не спрял,

а подскокнал отведнъж

къмто моркова и… дръж!

И побягнал към Балкана.

Всички чудят се що стана.

Срещнали го мишки мали

и уплашено викнали:

— Бягайте, че иде звер —

кървав, страшен кожодер,

хала съща през полето,

ушите му до небето

Села, градове обрал —

влачи моркови с чувал!

И вдигнала се тревога,

олелия дор до бога.

Наизскачали гадини

от съседните градини:

— Бре, що има? Бре, що стана?

— Тигър дошъл във бостана!…

— Тигър ли? — Видях го, ей!

— Не, това бе огнен змей!

— Не, това бе хала, хала,

там от облака паднала!

— Бягайте, лети насам,

вика: „Всички ще изям!“

Тъй нададе някой вик,

всички се изкриха в миг.

А наш Зайо тича, тича,

в къщи моркова завлича.

Там децата си събрал

и гощавка той им дал.

И туй страшно приключение

им разправил с увлечение.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.